b'\n_START_ARTICLE_\nAgros\n_START_PARAGRAPH_\nAgros Osakeyhti\xc3\xb6 oli suomalainen vuosina 1892\xe2\x80\x931943 toiminut maataloustarvikkeiden ja -koneiden tukkukauppa joka oli 1900-luvun alkuvuosikymmenin\xc3\xa4 alallaan suurin Suomessa._NEWLINE_Agroksen perusti 1892 Arthur H. Borgstr\xc3\xb6m jatkamaan Hangossa toimineen Sm\xc3\xb6rexportfirman Arthur H. Borgstr\xc3\xb6min harjoittamaa maatalouden rehujen, lannoitteiden ja siementen maahantuontia. Vuonna 1899 Agros laajensi toimintaansa maatalouskonekauppaan ostettuaan Emil Bj\xc3\xb6rkellin liikkeen. Yhti\xc3\xb6n p\xc3\xa4\xc3\xa4konttori oli vuoteen 1900 saakka Hangossa josta se siirtyi Helsinkiin. Agroksen toimitusjohtajana vuosina 1899\xe2\x80\x931918 oli Ferdinand von Wright (1863\xe2\x80\x931930)._NEWLINE_Agroksen uusi, arkkitehti Selim A. Lindqvistin suunnittelema kolmikerroksinen p\xc3\xa4\xc3\xa4konttori valmistui 1911 Helsinkiin Mikonkadun ja Hallituskadun kulmaan. Agros perusti 1919 Yhdysvaltoihin The Agros Corporation nimisen tyt\xc3\xa4ryhti\xc3\xb6n. Vuonna 1923 Agros hankki omistukseensa Espoon Turvepehku Oy:n jolla oli turvepehkutehdas Espoon Kilossa. Vuonna 1927 hankittiin Oitin kartano ja sen mukana Oitin Tiilitehdas Oy jonka oli perustanut 1907 Oscar Forsstr\xc3\xb6m. Agros luopui 1920-luvun alussa maatalouskonekaupasta ja 1929 se realisoi koko tavaravarastonsa hankkien tuloilla kiinteist\xc3\xb6j\xc3\xa4 ja osakkeita._NEWLINE_Agros fuusioitiin 1943 Oy K. H. Renlund Ab:hen. Renlund oli ostanut Agroksen osake-enemmist\xc3\xb6n jo 1938 yhti\xc3\xb6n toimitusjohtajalta insin\xc3\xb6\xc3\xb6ri Bj\xc3\xb6rn Runebergilt\xc3\xa4 (1881\xe2\x80\x931949) . Vuonna 1940 Renlundin p\xc3\xa4\xc3\xa4konttori muutti Agroksen entiseen p\xc3\xa4\xc3\xa4konttorirakennukseen. Renlund puolestaan siirtyi OTK:lle 1959. Oitin Tiilitehdas Oy (vuodesta 1950 Renlundin Tiili Oy) jatkoi toimintaansa aina vuoteen 1959 saakka.'